১৭৪১ সালের আগস্টে নবাব আলীবর্দী খান কর্তৃক পদচ্যুত উড়িষ্যার বিদ্রোহী প্রাদেশিক শাসনকর্তা দ্বিতীয় মুর্শিদ কুলি খানের আমন্ত্রণে সাড়া দিয়ে মারাঠাদের নাগপুর রাজ্যের রাজা রঘুজী ভোঁসলে উড়িষ্যা আক্রমণের জন্য দ্বিতীয় মুর্শিদ কুলির জামাতা মির্জা বাকেরের নেতৃত্বে একদল মারাঠা সৈন্য প্রেরণ করেন। মির্জা বাকেরের নেতৃত্বাধীন সৈন্যরা সহজেই রাজধানী কটকসহ সমগ্র উড়িষ্যা দখল করে নেয়, কিন্তু একই বছরের ডিসেম্বরে নবাব আলীবর্দী খান উড়িষ্যা পুনর্দখল করে নিতে সক্ষম হন। পরবর্তী বছর মারাঠারা সরাসরি বাংলা আক্রমণ করে।

মির্জা বাকেরের কাছ থেকে কটক পুনরুদ্ধারের পর আলীবর্দী সেখানে দুই-তিন মাস অবস্থান করে সেখানকার প্রশাসন ব্যবস্থা পুনর্গঠন করেন এবং এরপর বাংলায় প্রত্যাবর্তনের জন্য যাত্রা করেন। পথিমধ্যে বালেশ্বরের কাছে তিনি যাত্রা স্থগিত করেন। নিকটবর্তী ময়ূরভঞ্জ অঞ্চলের রাজা সাম্প্রতিক যুদ্ধে আলীবর্দীর প্রতি বৈরিতা প্রদর্শন করেছিলেন। তাঁকে শাস্তি দেয়ার জন্য আলীবর্দী সৈন্যবাহিনী প্রেরণ করেন। এরপর জয়গড়ে পৌঁছে নবাব জানতে পারেন যে, রঘুজী ভোঁসলে বাংলা আক্রমণ করার জন্য তাঁর প্রধানমন্ত্রী ভাস্কর পণ্ডিতের অধীনে একটি শক্তিশালী সৈন্যবাহিনী প্রেরণ করেছেন।

হুগলি দখল এবং মারাঠা শাসন
পটভূমি
কাটোয়ার যুদ্ধ
বাংলা আক্রমণ